۱۴۴۶-۱۱-۱۰ تاریخ نشر شوی خبرونه مرکزی ریاست د۸ می لمانځغونډه د ملی ټولنو د نړیوالې ورځې د مې ٨ په مناسبت شانداره مراسم د ( د بشریت ترڅنګ) تر عنوان لاندې په څو شېبو کې پیلېدونکی دی! د ملی ټولنو د نړیوالې ورځې د مې اتمې په اړه د ا.ا.ا د رئیس الوزرا ښاغلی الحاج ملا محمد حسن اخند ملاتړیز پیغام د چارو ادارې د لوی رئیس ښاغلی شیخ الحدیث نور الحق انور له لوری لوستل کېږی! ‏د ملی ټولنو د نړیوالې ورځې په مناسبت د ا.ا.ا د ښاغلی رٸیس الوزرا پیغام: زمونږ په هېواد کې د انسانی همدردۍ، خیریه مرستو او ناتوانه خلکو د لاسنیوی تر ټولو مهم او پېژندل شوی ادرس او مرجع د ‎#افغانی_سرې_میاشتې ټولنه ده! ‏د ‎#افغانی_سرې_میاشتې عمومی رئیس ښاغلی شیخ الحدیث شهاب الدین دلاور د ملی ټولنو د نړیوالې ورځې مې اتمې په غونډه کې د خبرو پرمهال: په دې پرتمینه غونډه کې د ا.ا.ا لوړ پوړو چارواکو، د دولتی او غیر دولتی ادارو مسٸولینو، نړیوالو کاری شریکانو، د سرې میاشتې کارکوونکو او رضاکارانو ته ښه راغلاست او هرکلی وایم! ‏د ‎#افغانی_سرې_میاشتې عمومی رئیس ښاغلی شیخ الحدیث شهاب الدین دلاور د ملی ټولنو د نړیوالې ورځې مې اتمې په غونډه کې د خبرو پرمهال: د بې وزله، اړمنو او بې سرپرسته کورنیو لاسنیوی او د هغوی سره بېړنۍ مرستې د افغانی سرې میاشتې په کاری لومړیتوبونو کې ځای لری. زمونږ مرستې او خدمات له هر ډول تبعیض پرته تر اړمنو او محتاجو هېوادوالو رسول کېږی! ‏د ‎#افغانی_سرې_میاشتې عمومی رئیس ښاغلی شیخ الحدیث شهاب الدین دلاور د ملی ټولنو د نړیوالې ورځې مې اتمې په غونډه کې د خبرو پرمهال: د افغانی سرې میاشتې د مرستونونو له لارې د بې سرپرسته کورنیو او یتیمانو لپاره د تعلیم او تربیې نیولې تر حرفوی زده کړو او بیا تر خوراک، څښاک او سرپناه برابرولو پورې د ټولو اړینو خدماتو زمینه برابره شوې. ‏د ‎#افغانی_سرې_میاشتې عمومی رئیس شیخ الحدیث شهاب الدین دلاور: د راستنېدونکو کډوالو د راتګ بهیر کې ۶۷ ماشومان زېږېدلی دی، افغانی سره میاشت به دغې مور او ماشوم لپاره ۳۵۰۰۰ افغانۍ بېړنۍ مرسته کوی. ‏د ‎#افغانی_سرې_میاشتې عمومی رئیس شیخ الحدیث شهاب الدین دلاور: له خپلو نړیوالو کاری شریکانو، خیرپاله وګړو او له ملی سوداګرو مو هیله ده څو د راستنیدونکو کډوالو، اړمنو هېوادوالو، بې سرپرسته کورنیو او د زړه سوری په رنځ د اخته ناروغانو د لاسنیوی او مرستې په موخه دې د افغانی سرې میاشتې هر اړخیز ملاتړ وکړی. ‏د ‎#افغانی_سرې_میاشتې عمومی رئیس شیخ الحدیث شهاب الدین دلاور: سره میاشت اراده لری چې په ۶ جریبه ځمکه کې خپله سل بستریزه شفاخانه جوړه کړی، چې اوس یې کارونه په چټکۍ روان دی. موږ به په دغه شفاخانه کې د هرې برخې متخصصین ولرو. د ‎#افغانی_سرې_میاشتې ټولنې د مشعل بیات عالی لیسې ګلالی زده کوونکی د ملی ټولنو د نړیوالې ورځې مې اتمې د غونډې درنو مېلمنو ته په پنځه ژبو ښه راغلاست وړاندې کوی! ‏د چاپیریال ساتنې ملې ادارې سرپرست عمومی رئیس ښاغلی مولوی مطیع الحق خالص د ملی ټولنو د نړیوالې ورځې مې اتمې په غونډه کې د خبرو پر مهال: ددې نړیوالې ورځې په اړه د غونډو دایرول مونږ ټولو ته دا الهام را کوی چې د محتاجو او اړمنو لاسنیوی کې باید ټول سره همکار و اوسو او بشری مرستې باید په هېڅ ډول سیاست پورې و نه تړل شی. په دې برخه کې نړیوال کاری شریکان باید خپله دیپلوماسی په مٶثره توګه وکاروی څو د مرستو په جلب کې خپل مهم نقش ادا کړی. ‏په افغانستان کې د آی سی آر سی مرستیال مارتین دېبیور: خوښ یم چې ددې غونډې ګدونوال یم، دا زمونږ ګډ مسٸولیت دی چې د افغانی سرې میاشتې هر اړخیز ملاتړ وکړو څو دا ملی ټولنه وکولی شی اړمنو او پېښځپلو ته پر وخت ځواب وینه وکړی! ‏دا مهال د ملی ټولنو د نړیوالې ورځې مې اتمې د غونډې ګډونوالو ته د ‎#افغانی_سرې_میاشتې د فعالیتونو او بشرپاله خدماتو په اړه د یادې خیریه ملی ټولنې د اطلاعات او خپرونو ریاست له لوری ترتیب شوی مستند فلم وړاندې کېږی. ‏په افغانستان کې د نړیوال فدراسیون سرپرست: ډېر خوشاله یم چې د ملی ټولنو د نړیوالې د غونډې ګډونوال یم، د بېلابېلو کاری شریکانو مننه او قدردانی کوم چې د ‎#افغانی_سرې_میاشتې د ملاتړ په برخه کې دوامداره هڅې کوی. د افغان وګړو د لاسنیوی برخه کې د سرې میاشتې خدمات او فعالیتونه د ستاینې وړ دی. دا مهال د افغانی سرې میاشتې مرستیال ښاغلی حافظ عزیز الرحمن د ملی ټولنو د نړیوالې ورځې مې اتمې او د سرو میاشتو او سرو صلیبونو غورځنګ د رامنځته کېدو پر عواملو او د تاریخی پس منظر په تړاو وینا کوی. د ملی ټولنو د نړیوالې ورځې مې اتمې پرتمینه غونډه د ښاغلی شیخ الحدیث مولانا میر محمد فاروق الهاشمی له لوری د اختتامیې دعایې په لوستو سره پای ته ورسېده! مرکزی ریاست د ۸ می لمانځغونډه ‏د ملی ټولنو نړیواله ورځ د ( بشریت تر څنګ ) شعار لاندې د یوې پرتمینې غونډې په ترڅ کې ولمانځل شوه! نن پنجشنبه، د ذوالقعدې میاشتې پر ۱۰مه، چې د مې میاشتې له اتمې سره سمون لری، د یادې نړیوالې ورځې لمانځغونډه د ‎#افغانی_سرې_میاشتې د سرپرست عمومی رئیس ښاغلی شیخ الحدیث شهاب الدین دلاور، د نوموړی د مرستیال ښاغلی حافظ عزیز الرحمن، سرپرست سکرتر جنرال ښاغلی مولوی روح الله عبدالسلام، د چارو ادارې لوی رئیس، د چاپیریال ساتنې ملی ادارې سرپرست، علماوو، په ‎#افغانستان کې د ‎#آی_سی_آر_سی، ‎#نړیوال_فدراسیون او نور ملی ټولنو مسؤلینو، مرکزی رئیسانو او کارکوونکو په شتون کې ولمانځل شوه. د غونډې په پیل کې ګډونوالو ته د یادې ورځې په مناسبت د ا.ا.ا د ښاغلی رئیس الوزرا ملاتړیز پیغام د چارو ادارې د لوی رئیس ښاغلی شیخ الحدیث نورالحق انور له لوری واورول شو چې په کې افغانی سره میاشت اړمنو او بې سرپرستو وګړو ته د بشری خدماتو د ترسراوی او انسانی همدردۍ برخه کې یو اغېزمنه ټولنه یاده شوې وه او هم یې له ټولو کورنیو او بهرنیو مرستندویه بنسټونو غوښتنه کړې وه، څو له ګاونډیو هېوادونو د راستنېدونکو کډوالو او مستحقو وګړو د لاسنیوی او هغوی ته د کار د زمینې برابرولو برخه کې لا ډېرې مرستې وکړی. ورپسې د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور ګډونوالو ته د ښه راغلاست ویلو ترڅنک د افغانی سرې میاشتې له لوری اړمنو وګړو، کونډو، یتیمانو او راستنو شویو کډوالو ته د غوره او اغېزمنو خدماتو د وړاندې کولو ډاډ وړاندې کړ او په ټول هېواد کې یې مستحقو وګړو ته ترسره کېدونکی بشری خدمات له توپیری چلند، تعصب او تبیعض څخه لرې یاد کړل. همدا راز ښاغلی دلاور د افغانی سرې میاشتې له لوری په بېلابېلو برخو کې د وړاندې کېدونکو بشری خدماتو په تړاو تفصیلی او هر اړخیز معلومات وړاندې کړل او هم یې پدې برخه کې له کورنیو او بهرنیو خیریه بنسټونو، ملی سوداګرو او شتمنو وګړو څخه غوښتنه وکړه څو له دې خیریه ملی ټولنې سره خپلې مرستې لا پراخې کړی. ورپسې د چاپیریال ساتنې ملی ادارې سرپرست عمومی رئیس ښاغلی مولوی مطیع الحق خالص د ملی ټولنو نړیوالې ورځې د لمانځنې او د ملی ټولنو د رامنځ ته کیدو د اړتیا او د فعالیتونو په هکله لازم او هر اړخیز معلومات وړاندې کړل او هم یې له نړیوالو مرستندویه بنسټونو وغوښتل څو خپلو تګلارو ته تغیر ور کړی او بشری مرستې له سیاست لرې وساتی. غونډه کې په افغانستان کې د ای سی آر سی او د نړیوال فدراسیون مسؤلینو له افغانی سرې میاشتې سره پر بشری خدماتو او د دې ملی ټولنې له لارې د اغېزمنو او چټکو خدماتو د وړاندې کولو ترڅنګ پر ګډ کار او غوره همغږۍ ټینګار وکړ. په غونډه کې د افغانی سرې میاشتې مرستیال په ټوله نړۍ کې د طبیعی او غیر طبیعی آفاتو او ناخوالو پر وړاندې د بشر ستونزو ته پر وخت رسیدنه او ځواب وینه د ټولو ملی ټولنو ګډ مسئولیت یاد کړ او هم یې د غورځنګ د غړو ټولنو ترمنځ د همغږۍ او همکارۍ کچې د لوړېدو او د بشری خدماتو د پیاوړتیا لپاره د وروسته پاتې هېوادونو د ملی ټولنو د تقویت او ځواکمنیتا برخه کې یې د ملاتړ غوښتنه وکړه. یاده پرتمینه غونډه د ښاغلی شیخ الحدیث مولانا میر محمد فاروق الهاشمی له لوری د دعایې په لوستو سره پای ته ورسېده. بغلان #بغلان ولایت کې پر سېلاب ځپلو او اړمنو کورنیو هګۍ لرونکې چرګې او چرګان ووېشل شول! نن پنجشنبه د ذو القعدې د میاشتې پر ۱۰مه، د ‎#افغانی_سرې_میاشتې د بغلان ولایت د مرستون له لوری د بُرکې ولسوالۍ له ۱٠۰۰ سېلاب ځپلو او اړمنو کورنیو سره د هګۍ لرونکو چرګو او چرګانو مرسته ترسره شوه. یاده مرسته چې د آلمان د سولې کلی په مالی همکارۍ چمتو شوې وه، هرې کورنۍ ته ۹ هګۍ لرونکې چرګې، یو چرګ، ۵۰ کیلو د چرګانو دانه او د هغې د ښې ساتنې په موخه د اړتیا وړ توکی ورکړل شول. مرکزی ریاست ‏د ‎#افغانی_سرې_میاشتې مرستیال د ملک سلمان مرستندویه بنسټ له مسئول سره د بشری مرستو د پراختیا په موخه ناسته وکړه! نن پنجشنبه د ذوالقعدې میاشتې پر ١٠ مه، د افغانی سرې میاشتې مرستیال ښاغلی حافظ عزیز الرحمن په افغانستان کې د ‎#ملک_سلمان_مرستندویه_بنسټ له مسئول ښاغلی فهاد سعید القحطانی سره د اړمنو، بې وزله، یتیمانو، ناروغانو او بې سرپرسته کورنیو د لاسنیوی او هغوی ته د بېړنیو بشری مرستو د پراختیا په موخه لیدنه ترسره کړه. ښاغلی عزیز الرحمن د افغانی سرې میاشتې له لوری د هېواد په کچه د ترسره کېدونکو بشرپاله او روغتیایی خدماتو په اړه د معلوماتو وړاندې کړل او له نوموړی یې غوښتنه وکړه څو اړمنو او مستحقو هېوادوالو ته د بشرپالو مرستو د برابرولو برخه کې د افغانی سرې میاشتې ملاتړ وکړی. ورپسې ښاغلی القحطانی د افغانی سرې میاشتې د فعالیتونو او بشرپاله خدماتو ستاینه وکړه او ډاډ یې ورکړ چې د افغانستان خلکو سره مرستې کولو ته مونږ ځانګړی پام کوو او د تېرو همکاریو پر دوام به خپلې مرستې نه یوازې جاری وساتو بلکې پراختیا به هم ورکړو.